CELEX: 32015R1725
Language: sk
Date: 2015-09-28 00:00:00
Title: Nariadenie Komisie (EÚ) 2015/1725 z 28. septembra 2015, ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o etyl-N-dodekanoyl-L-arginát (E 243) (Text s významom pre EHP)

29.9.2015   
            
            
               SK
            
            
               Úradný vestník Európskej únie
            
            
               L 252/12
            
         NARIADENIE KOMISIE (EÚ) 2015/1725
   z 28. septembra 2015,
   ktorým sa mení príloha k nariadeniu (EÚ) č. 231/2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008, pokiaľ ide o etyl-N-dodekanoyl-L-arginát (E 243)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 14,
   so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
   keďže:
   
               (1)
            
            
               V nariadení Komisie (EÚ) č. 231/2012 (3) sa stanovujú špecifikácie prídavných látok v potravinách uvedených v prílohách II a III k nariadeniu (ES) č. 1333/2008.
            
         
               (2)
            
            
               Uvedené špecifikácie možno aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti.
            
         
               (3)
            
            
               Dňa 17. novembra 2014 bola predložená žiadosť o zmenu špecifikácií týkajúcich sa prídavnej látky v potravinách etyl-N-dodekanoyl-L-arginát (E 243). Žiadosť sa sprístupnila členským štátom podľa článku 4 nariadenia (ES) č. 1331/2008.
            
         
               (4)
            
            
               Podľa súčasnej špecifikácie sa etyl-N-dodekanoyl-L-arginát synteticky získava esterifikáciou arginínu s etanolom a vzniknutý ester sa potom nechá reagovať s dodekanoyl-chloridom. Výsledný etyl-dodekanoyl-arginát sa izoluje vo forme hydrochloridu, odfiltruje a vysuší.
            
         
               (5)
            
            
               Žiadateľ preukázal, že súčasná definícia je príliš všeobecná a mala by zahŕňať podrobné údaje o teplote a pH, ktoré boli zahrnuté v pôvodnej žiadosti a ktoré sú dôležité na získanie toho istého profilu, aký Európsky úrad pre bezpečnosť potravín vyhodnotil vo svojom stanovisku k bezpečnosti používania etyl-N-dodekanoyl-L-arginátu ako konzervačnej látky v potravinách (4).
            
         
               (6)
            
            
               Nariadenie (EÚ) č. 231/2012 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha k nariadeniu (EÚ) č. 231/2012 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 28. septembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 354, 31.12.2008, s. 16.
   
      (2)  Ú. v. EÚ L 354, 31.12.2008, s. 1.
   
      (3)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).
   
      (4)  Vestník EFSA (EFSA Journal) (2007) 511, s. 1 – 27.
   
      PRÍLOHA
      V prílohe k nariadeniu (EÚ) č. 231/2012 sa v položke týkajúcej sa látky E 243 etyl-N-dodekanoyl-L-arginát definícia nahrádza takto:
      
         
                     „Definícia
                     
                  
                  
                     Etyl-dodekanoyl-arginát sa synteticky získava esterifikáciou arginínu s etanolom; vzniknutý ester sa potom nechá reagovať s dodekanoyl-chloridom vo vodnom prostredí pri kontrolovanej teplote od 10 do 15 °C a pri hodnote pH od 6,7 do 6,9. Výsledný etyl-dodekanoyl-arginát sa izoluje vo forme hydrochloridu, odfiltruje a vysuší.“